Minst 22 drept i ny vold i Irak
Det er blant annet krigen i nabolandet Syria som har ført til økt spenning mellom sjiamuslimer og sunnimuslimer som truer med å kaste landet ut i en ny sekterisk borgerkrig. I den nordlige delen av Bagdad ble fem politimenn drept da væpnede menn angrep en politistasjon og okkuperte den en stund. I Anbar-provinsen i vest sprengte en selvmordsbomber seg i lufta midt i en gruppe regjeringsstøttede, sunnimuslimske sahwa-krigere som var samlet for å få sin lønn. Seks mennesker ble drept. I tillegg er ni personer drept av tre bilbomber i Bajii, Bagdad og Ramadi i løpet av dagen. Sahwa-rådene er den siste tiden blitt utsatt for stadig flere angrep fra andre sunnimuslimer som oppfatter dem som forrædere fordi de er alliert med statsminister Nuri al-Maliki. Iraks sunnimuslimer har siden desember protestert mot Maliki, som de beskylder for å marginalisere sunniene og ta all makt i sine hender etter at regimet til Saddam Hussein ble styrtet av amerikanske styrker i 2003. Protestene blusset kraftig opp etter at regjeringsstyrker angrep en sunnimuslimsk protestleir i byen Hawiya ved Kirkuk i slutten av april. 40 mennesker ble drept, og sammenstøtene spredte seg til andre områder. Ifølge tall nyhetsbyrået AFP har samlet sammen, ble 460 mennesker drept bare i april, de fleste av dem i slutten av måneden, etter angrepet i Hawiya.
En serie angrep rystet flere steder i Irak onsdag og minst 22 mennesker ble drept. I april ble til sammen 460 mennesker drept i forskjellige attentater.